b'\n_START_ARTICLE_\nTim Johnson\n_START_PARAGRAPH_\nTimothy Peter "Tim" Johnson (s. 28. joulukuuta 1946) on yhdysvaltalainen lakimies ja demokraattisen puolueen poliitikko. H\xc3\xa4n on edustanut Etel\xc3\xa4-Dakotaa Yhdysvaltain edustajainhuoneessa vuosina 1987\xe2\x80\x931997 ja senaatissa 7. tammikuuta 1997 alkaen. _NEWLINE_Johnson syntyi Cantonissa, Etel\xc3\xa4-Dakotassa Ruth Jorinda Ljostveitin ja Vandel Charles Johnsonin pojaksi. H\xc3\xa4n kasvoi Vermillionissa ja valmistui Etel\xc3\xa4-Dakotan yliopistosta, jonka lis\xc3\xa4ksi h\xc3\xa4n on suorittanut t\xc3\xa4ydent\xc3\xa4vi\xc3\xa4 opintoja Michigan State Universityss\xc3\xa4. _NEWLINE_Johnson istui vuosina 1979\xe2\x80\x931982 Etel\xc3\xa4-Dakotan edustajainhuoneessa ja vuosina 1983\xe2\x80\x931986 Etel\xc3\xa4-Dakotan senaatissa. H\xc3\xa4nell\xc3\xa4 on sosiaality\xc3\xb6ntekij\xc3\xa4vaimo Barbara ja kolme lasta: Brooks, Brendan ja Kelsey. _NEWLINE_Johnson on k\xc3\xa4rsinyt vakavista terveysongelmista. H\xc3\xa4n toipui vuonna 2004 eturauhassy\xc3\xb6v\xc3\xa4st\xc3\xa4. 13. joulukuuta 2006 h\xc3\xa4nen aivoissaan kehittyi kesken radiohaastattelun vuoto synnynn\xc3\xa4isen arteriovenoosin malformaation johdosta. Leikkaus onnistui, ja Johnson on tehnyt paluuta arkirutiineihin. H\xc3\xa4n sai kuntoutuksena mm. liikunta- ja puheterapiaa._NEWLINE_Maaliskuussa 2013 Johnson ilmoitti, ettei asetu ehdolle en\xc3\xa4\xc3\xa4 vuoden 2014 senaatinvaaleissa.'